**Lébényi Közös Önkormányzati Hivatal**

**Jegyzőjétől**

 …….. napirendi pont

**E L Ő T E R J E S Z T É S**

**A Képviselő-testület 2017. szeptember 14-i ülésére**

**Tárgy:** Lébény Város Önkormányzat Képviselő-testületének a szociális igazgatás és szociális ellátások helyi szabályairól és a gyermekvédelmi feladatok helyi ellátásáról szóló 2/2015. (II. 27.) önkormányzati rendeletének módosítása (törvényességi felülvizsgálat alapján)

**Előterjesztő:** dr. Tóth Tünde jegyző

**Tisztelt Képviselő-testület!**

A Győr-Moson-Sopron Megyei Kormányhivatal (a továbbiakban: kormányhivatal) a *Magyarország helyi önkormányzatairól* szóló 2011. évi CLXXXIX. törvény (a továbbiakban: Mötv.) 132. § (3) bekezdés b) pontjában biztosított törvényességi felügyeleti jogkörében eljárva 2017. július 28-án kelt levelében **törvényességi felhívással élt Lébény Város Önkormányzata felé és előírta számára, hogy a törvényességi felhívás kézbesítésétől számított 60 napon belül vizsgálja meg az abban foglaltakat, valamint tegye meg a megfelelő intézkedést.**

A felhívásban a kormányhivatal kifejtette, hogy Lébény Város Önkormányzat Képviselő-testületének *a szociális igazgatás és szociális ellátások helyi szabályairól és a gyermekvédelmi feladatok helyi ellátásáról* szóló 2/2015. (II. 27.) önkormányzati rendeletét (a továbbiakban: szoc. rendelet) felülvizsgálta és megállapította, hogy az jogszabálysértő rendelkezéseket tartalmaz.

*A szociális igazgatásról és szociális ellátásokról* szóló 1993. évi III. törvény (a továbbiakban: Szvt.) 132. § (4) bekezdés a) pontja alapján felhatalmazta az önkormányzatokat arra, hogy rendeletben szabályozzák az aktív korúak ellátására jogosult személyek részére a lakókörnyezet rendezettségének biztosítása körében előírt részletes szabályokat.

Ez a felhatalmazás azonban csak 2015. március 31. napjáig volt hatályos.

A szoc. rendelet 24. §-a előírja, hogy az aktív korúak ellátására jogosult személy lakókörnyezete rendezettségét biztosítani köteles, melynek a szoc. rendeletben való szerepeltetése hatályba lépésének időpontjában - 2015. március 1. – jogszerű volt és teljes mértékben összhangban volt az akkor hatályos Szvt. rendelkezéseivel.

Az Szvt. felhatalmazó rendelkezése bár 2015. április 1. napjától már nem hatályos, megállapítható, hogy az aktív korúak ellátására jogosultak lakókörnyezetük rendezésére való kötelezése – mely alapvetően a lakás vagy ház rendeltetésszerű használatára, az udvar, kert rendben tartására, szemét és lom eltávolítására és gyommentesítésre terjedt ki – ma is alapvetően helyes és célszerű rendelkezés lenne, azonban a jogszabályi környezet nem teszi ezt lehetővé a települési önkormányzatok számára.

A fentiekre figyelemmel felülvizsgálatra került a helyi szoc. rendelet 24. §-a, melynek során megállapításra került, hogy az Szvt. általi felhatalmazás hiányában a rendelkezés jogszabálysértő, melyre tekintettel **az említett rendelkezés hatályon kívül helyezése vált szükségessé.**

Kérem a Tisztelt Képviselő-testületet, hogy az előterjesztést megtárgyalni és a rendeletmódosítást elfogadni szíveskedjék!

Lébény, 2017. augusztus 28.

 dr. Tóth Tünde s.k.

 jegyző

**RENDELET-TERVEZET**

**LÉBÉNY VÁROS ÖnkormányzatA**

**Képviselő-testületének**

**…../2017. (…….) ÖNKORMÁNYZATI RENDELETE**

**a szociális igazgatás és szociális ellátások helyi szabályairól és a gyermekvédelmi feladatok helyi ellátásáról szóló 2/2015. (II. 27.) önkormányzati rendeletének MÓDOSÍTÁSÁRÓL**

Lébény Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 92. § (2) bekezdésében, 132. § (4) bekezdésében, az Alaptörvény 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8.a. pontjában meghatározott feladatkörében eljárva az alábbi rendeletet alkotja:

**1.§**

Lébény Város Önkormányzatának a szociális igazgatás és szociális ellátások helyi szabályairól és a gyermekvédelmi feladatok helyi ellátásáról szóló 2/2015. (II. 27.) önkormányzati rendeletének (a továbbiakban: a Rendelet) a Lakókörnyezet rendezettségének biztosításáról szóló 24. §-át hatályon kívül helyezem.

**2.§**

Jelen rendelet a kihirdetését követő napon lép hatályba és a hatálybalépését követő napon hatályát veszti.

 **Kovács Gábor dr. Tóth Tünde**

 polgármester jegyző

**KIHIRDETÉSI ZÁRADÉK**

A rendelet kihirdetése a mai napon megtörtént.

Lébény, 2017…………….

 **dr. Tóth Tünde**

 jegyző